FI Euroopan unionin virallinen lehti CE 78/550

(2004/C 78 E/0585)

KIRJALLINEN KYSYMYS E-3447/03

esittäjä(t): Ilda Figueiredo (GUE/NGL) komissiolle

(20. marraskuuta 2003)

Aihe: Viinialan markkinointiongelmat ja tuonti

Viininviljelijöiden ja viiniosuuskuntien tilanne Portugalissa on viime vuosina kiristynyt, sillä viinintuotan-nossa on valtavia menekkivaikeuksia. Ongelmia viinin myymisessä edes hädin tuskin kannattavalla hinnalla pahentaa jättimäinen viinin tuonti useasta maasta varsinkin vuodesta 2001 alkaen, mikä on viivästyttänyt viljelijöille suoritettavia maksuja yli kahdella vuodella. Eräissä tapauksissa on tuotu irtotavarana ollutta viiniä, jolla ei ole minkäänlaista tma-laatuluokitusta.

1. Tunteeko komissio Portugalin vakavan tilanteen? Mihin toimiin se aikoo ryhtyä Portugalin viininviljelijöiden tukemiseksi?

2. Onko se valmis antamaan luvan ja rahoittamaan viinin (sekä nuoren että kypsytetyn) ylimääräistä tislaamista tuetuilla hinnoilla markkinoiden tervehdyttämiseksi?

3. Millaisia avustuksia voitaisiin harkita viiniosuuskuntien talouden tervehdyttämisen tukemiseksi ja lainarahaston perustamiseksi, jotta varmistettaisiin rahoitus ja viivästyneiden maksujen nopea vapauttaminen viljelijöille?

4. Mihin toimiin komissio aikoo ryhtyä viinin laadun parantamiseksi torjuakseen erityisesti kolmansista maista tuoduista viineistä tehdyt sekoitukset ja irtotavarana tuotavan viinin pullottamisen ja luokittelemisen tma-laatuviiniksi?

Franz Fischlerin komission puolesta antama vastaus

(9. tammikuuta 2004)

Komissio on tietoinen, että Portugalin viinialan markkinatilanne on huonontunut viimeisen kahden vuoden aikana. Tilannetta on korjattu kahdesti erityisellä tislaustoimenpiteellä, joka on mahdollistanut yhteensä 700 000 hehtolitran, poistamisen Portugalin markkinoilta. Tästä on ollut 200 000 hehtolitraa laatuviiniä (pääasiassa Vinho Verdeä). Komissio ei ole saanut erityisiä tietoja viiniosuuskuntien tilanteesta.

Viinin erityinen tislaustoimenpide voidaan käynnistää ainoastaan jäsenvaltion virallisen pyynnön perusteella. Jäsenvaltion tulee lisäksi perustella pyyntönsä yksityiskohtaisesti. Analysoituaan perustelut ja saatuaan viinin hallintokomitean kannan komissio päättää, voidaanko erityinen tislaustoimenpide käynnistää. Mitä tulee kuluvaan markkinointivuoteen, Portugali ei ole toistaiseksi esittänyt asiaa koskevaa pyyntöä.

Viiniosuuskuntien talouden tervehdyttämiseen suunnatut tuet, joita arvoisa parlamentin jäsen ehdottaa, eivät sisälly viinin yhteiseen markkinajärjestelyyn eivätkä maaseudun kehittämispolitiikkaan. Kansallisella tasolla toimenpiteitä voidaan harkita ainoastaan, jos ne ovat kansallisia maataloustukia koskeviin suuntaviivoihin kirjattujen perusteiden mukaisia (2000/C28/02).

Mitä tulee parlamentin jäsenen mainitsemiin ongelmiin, jotka liittyvät viinien tuontiin kolmansista maista Portugalin markkinoille, komissio toteaa tullista saatujen tietojen perusteella, että tämä tuonti on merkityksetöntä (1 130 hehtolitraa vuonna 2001, 1 730 hehtolitraa vuonna 2002). Lisäksi komissio muistuttaa, että kolmansista maista peräisin olevien viinien leikkaaminen yhteisön viineillä kielletään asetuksen (EY) N:o 1493/1999 44 artiklan 14 kohdassa (1). Yhteisön sääntöjen, kuten markkinoille tuotavien viinien tarjontamuotoa ja nimitystä koskevien sääntöjen noudattamisen valvonta kuuluu jäsenvaltioiden toimivaltaisille viranomaisille. Lopuksi viinin tuonnin kieltäminen irtotavarana ei ole kansainvälisen kaupan sääntöjen mukaista.

(1) Neuvoston asetus (EY) N:o 1493/1999, annettu 17 päivänä toukokuuta 1999, viinin yhteisestä markkinajärjestelystä (EYVL L 179, 14.7.1999).